Poetin, Biden sal vergader, mits Rusland nie aanvalDie foto van die Amerikaanse pres. Joe Biden en sy Russiese eweknie, Wladimir Poetin, is verlede jaar geneem. (Foto: Denis Balibouse/AFP) Die Russiese president Wladimir Poetin en sy Amerikaanse eweknie, Joe Biden, het tot ŉ beraad ingestem – maar dit sal net gehou word mits Rusland nie Oekraïne binneval nie, het Frankryk Maandag vroeg aangekondig te midde van grootskaalse diplomatieke pogings om ŉ volskaalse oorlog te verhoed. Albei leiers het in beginsel tot die beraad, voorgestel deur Franse pres. Emmanuel Macron, ingestem. Die Withuis het Biden se bereidwilligheid om deel te neem bevestig, maar ŉ senior amptenaar sê heelwat kwessies moet nog uitgestryk word. Volgens Frankryk sal die beraad uitgebrei word om ander rolspelers te betrek en voorbereidings tussen die VSA en Rusland sal Donderdag begin. Die moontlike deurbraak kom nadat Washington gewaarsku het teen ŉ dreigende inval en Rusland en Oekraïne mekaar van ŉ toename in bombarderings op die voorste linie wat Kiev se magte van dié van Moskou-gesteunde separatiste skei. Die bombarderings het Oekraïnse burgers na kelders en ander skuilings laat vlug, terwyl sommige burgerlikes uit die gebied verwyder is. Die Withuis het ŉ verklaring gewaarsku hy is steeds gereed vir “vinnige en ernstige optrede” as Rusland Oekraïne inval. “Dit lyk of Rusland voortgaan met voorbereidings vir ŉ volskaalse aanval binnekort op Oekraïne,” het Jen Psaki, Amerikaanse mediasekretaris, gesê. Washington en ander Westerse hoofstede sê Rusland het reeds meer as 150 000 troepe op Oekraïne se grens byeengebring en is gereed vir ŉ totale aanslag. Moskou ontken enige voorneme om sy buurland aan te val, maar eis dat die Noord-Atlantiese Verdragsorganisasie (Navo) die onderneming gee dat Oekraïne nie toegelaat sal word om by die alliansie aan te sluit nie. Rusland eis ook dat Westerse magte wat sedert die einde van die Koue Oorlog in Oos-Europa ontplooi is, onttrek word. Die aankondiging oor ŉ beraad kom kort nadat Macron Sondag vir ŉ tweede keer ŉ marathon-foongesprek met Poetin gehad het. Tydens die eerste gesprek het Poetin die skuld vir ŉ toename in geweld op die voorste linie gepak op “uitlokking” deur Oekraïnse magte, lui ŉ verklaring van die Kremlin. Poetin het ook die oproep, dat die VSA en Navo Rusland se eise oor veiligheidswaarborge ernstig moet opneem, herhaal. Volgens Macron se kantoor het die twee ooreengekom op die behoefte aan ŉ diplomatieke oplossing vir die voortgesette krisis. Die twee het Sondagaand weer gepraat waarna ŉ aankondiging oor die beoogde beraad gedoen is. Die Amerikaanse minister van buitelandse sake, Antony Blinken, het kort tevore gesê Rusland “is op die rand” van ŉ inval van Oekraïne. Amerikaanse media berig dat Washington verlede week intelligensie ontvang het dat die Kremlin sy troepe opdrag gegee het om aan te val. Nie die Withuis, die Pentagon of die departement van buitelandse sake wou dit bevestig nie. Satellietbeelde van ŉ Amerikaanse maatskappy wys wel die nuwe ontplooiing van Russiese troepe langs die grens. Macron het ook beraadslaag met Wladimir Zelenski, president van Oekraïne, wat gevra het vir ŉ onmiddellike skietstaking en hernieude gesprekke.